กสิกรมั่นใจหุ้นจีนบวก20%
ออกทริกเกอร์ฟันด์ตั้งเป้าปีแรกได้8% ลงทุนอีทีเอฟอิงดัชนีA50China
31 พ.ค. 2556

ออกทริกเกอร์ฟันด์ตั้งเป้าปีแรกได้8% ลงทุนอีทีเอฟอิงดัชนีA50China
บลจ.กสิกรไทย ไม่ห่วงเศรษฐกิจจีนชะลอ มั่นใจหุ้นวิ่งได้อีก 21% ออกทริกเกอร์หวัง 1 ปี กำไร 8%
นายจงรัก รัตนเพียร ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย เปิดเผยว่า แม้เศรษฐกิจจีนจะมีการชะลอตัวลงบ้างในระยะสั้น แต่เชื่อว่าในระยะยาวเศรษฐกิจจีนจะสามารถเติบโตได้อย่างมีเสถียรภาพ โดยผลิตภัณฑ์มวลรวมในประเทศ (จีดีพี) ไตรมาส 1 ปี 2556 ยังสามารถขยายตัวได้ 7.7% ซึ่งสูงกว่าเป้าหมายที่รัฐบาลวางไว้ในปีนี้ที่ 7.5% ประกอบกับการที่รัฐบาลจีนยังมุ่งเน้นการเติบโตที่ขับเคลื่อนด้วยการบริโภคภายในประเทศ
สำหรับแนวโน้มการลงทุนในตลาดหุ้นจีนนั้นยังคงมีความน่าสนใจ เนื่องจากการเติบโตของผลประกอบการหุ้นจดทะเบียนในปีนี้ยังสูงถึง 12% ในขณะที่ดัชนี Ashares ตลาดหุ้นจีน ในปัจจุบันยังคงมีราคาต่ำ โดยมีอัตราส่วนราคาต่อกำไร (พี/อี) อยู่ที่ 8.6 เท่า เมื่อเทียบกับค่าเฉลี่ยระยะยาว 10 ปี ซึ่งอยู่ที่ 17.8 เท่า
“บลจ.กสิกรไทย คาดว่าดัชนี Shanghai Composite ตลาดหุ้นจีน ในสิ้นปีจะขึ้นไปที่ 2,790 จุด หรือปรับเพิ่มขึ้นอีกประมาณ 21% จากระดับปัจจุบัน (ณ 27 พ.ค. 2556) ที่ 2,293.08 จุด จึงเป็นโอกาสที่นักลงทุนจะเข้าลงทุนในกองทุนดังกล่าวเพื่อหาโอกาสสร้างผลตอบแทน” นายจงรัก กล่าว
นอกจากนี้ บลจ.กสิกรไทย ยังจะเสนอขายกองทุนเปิดเค ไชน่า อิควิตี้ ทริกเกอร์ 1 มีเป้าหมายสร้างผลตอบแทนหลังหักค่าใช้จ่ายที่ประมาณ 8% ภายใน 1 ปี โดยมีนโยบายลงทุนในกองทุน iShares FTSE A50 China Index ETF ซึ่งเป็นกองทุน ETF ที่มีขนาดใหญ่ที่สุดในตลาดฮ่องกง และมีสภาพคล่องสูง ภายใต้บริหารจัดการโดย iShares หนึ่งในบริษัทในเครือ BlackRock โดยกองทุนหลักดังกล่าวจะมุ่งสร้างผลตอบแทนอ้างอิงกับดัชนี FTSE China A50 ที่ประกอบไปด้วยหุ้นของบริษัทจดทะเบียนในตลาดหุ้นเซี่ยงไฮ้และเสิ่นเจิ้นจำนวน 50 หุ้นที่มีมูลค่าตามราคาตลาดสูงที่สุด และมีสภาพคล่องสูงที่สุด
“นักวิเคราะห์คาดการณ์ว่าผลกำไรในอีก 1 ปีข้างหน้าของบริษัทจดทะเบียนในตลาดหุ้นเซี่ยงไฮ้และเสิ่นเจิ้นจะสามารถเติบโตได้ถึง 13% และ 20% ตามลำดับ” นายจงรัก กล่าว
กองทุนเปิดเค ไชน่า อิควิตี้ ทริกเกอร์ 1 มีนโยบายป้องกันความเสี่ยงจากอัตราแลกเปลี่ยนไม่น้อยกว่า 75% ของมูลค่าเงินลงทุนในต่างประเทศ
ทั้งนี้ กองทุนเปิดเค ไชน่า อิควิตี้ ทริกเกอร์ 1 ตั้งเป้าหมายที่จะให้ผู้ลงทุนได้โอกาสรับผลตอบแทนที่ 8% ในปีแรก โดย บลจ.กสิกรไทย จะรับซื้อคืนหน่วยลงทุนอัตโนมัติ และเลิกกองทุนเมื่อหน่วยลงทุนมีมูลค่ามากกว่าหรือเท่ากับ 10.90 บาทในวันทำการใดวันทำการหนึ่ง แต่หากภายในปีแรกมูลค่าหน่วยลงทุนไม่สามารถปรับขึ้นไปที่ระดับดังกล่าวได้ ในปีถัดไปนักลงทุนสามารถขายหน่วยลงทุนออกมาได้ และกองทุนจะตั้งเป้าผลตอบแทนใหม่ที่ 5% และจะรับซื้อคืนหน่วยลงทุนอัตโนมัติและเลิกกองทุนหากหน่วยลงทุนมีมูลค่ามากกว่าหรือเท่ากับ 10.55 บาท
อย่างไรก็ตาม หากกองทุนครบอายุ1 ปี 6 เดือนแล้ว แต่ยังไม่สามารถสร้างผลตอบแทนได้ตามเป้าหมายที่ตั้งไว้ บลจ.กสิกรไทย จะเลิกกองทุนและรับซื้อคืนหน่วยลงทุนเท่ากับมูลค่าหน่วยลงทุน ณ วันสิ้นอายุกองทุน
“กองทุนนี้เป็นทางเลือกสำหรับนักลงทุนที่ต้องการโอกาสรับผลตอบแทนสูงจากการเติบโตของตลาดหุ้นจีน และการเติบโตของหุ้นกลุ่ม Ashares มีเป้าหมายในการลงทุนประมาณ 1-2 ปี และสามารถรับความผันผวนของตลาดหุ้นจีนได้ โดยกองทุนจะเปิดขายครั้งเดียวในวันที่ 3-5 มิ.ย.นี้” นายจงรัก กล่าว